
E L Ő T E R J E S Z T É S
Martfű Város Önkormányzata ösztöndíjrendszerének felülvizsgálatára, javaslat új ösztöndíjrendszer bevezetésére
Martfű Város Önkormányzata Képviselő-testületének
2016. június 23-i ülésére

Előkészítette:  Hegedűsné Blaskó Anikó aljegyző

Döntéshozatal: egyszerű többség

Tárgyalás módja: nyilvános ülés

Tisztelt Képviselő-Testület!

Martfű Város Önkormányzatának Képviselő-testülete a 2015. áprilisi ülésén tárgyalta a Martfű ifjú tehetségeinek támogatásáról szóló rendeletének módosításával kapcsolatos napirendjét.

Akkor megállapításra került, hogy az Önkormányzat ösztöndíjrendszere több szempontból felülvizsgálatra szorul, az ebben fellelhető párhuzamosságok, a prioritások áthelyeződése, a hatásai, valamint a szabályozás tapasztalatainak áttekintése alapján. Szükséges az önkormányzat lehetőségeinek figyelembe vételével egy új ösztöndíjrendszer kialakítása, amely egyrészt továbbra is biztosítja a rászoruló diákok, valamint a tehetséges fiatalok támogatását.
A Képviselő-testület döntése értelmében az Egészségügyi, Foglalkoztatási és Szociális Bizottság, valamint az Oktatási, Művelődési, Sport, Civil és Egyházi Kapcsolatok Bizottsága kapta feladatul az új rendszerre vonatkozó javaslat kidolgozását.

A két bizottság 2016. június 8-i együttes ülésén megtárgyalta az ösztöndíjrendszer átalakításával kapcsolatos elképzeléseit és kialakította álláspontját.

Tisztelt Képviselő-testület!

Jelenleg négy helyi rendelet ad lehetőséget az ösztöndíjrendszerhez kapcsolódóan a tanulmányaikat folytatók számára önkormányzati támogatás igénylésére.
Ezek:

1. a Bursa Hungarica felsőoktatási önkormányzati ösztöndíjpályázat helyi szabályairól szóló 29/2011. (IX.30.) önkormányzati rendelet,

2. a szakképzési ösztöndíjról szóló 31/2011. (X.28.) önkormányzati rendelet,

3. a Martfű ifjú tehetségeinek támogatásáról szóló 20/2013. (VII.19.) önkormányzati rendelet és a

4. települési támogatásról szóló 3/2015. (II.27.) önkormányzati rendelet.
A Bursa Hungarica felsőoktatási önkormányzati ösztöndíjpályázat helyi szabályairól szóló önkormányzati rendelet megalkotását 2011-ben az indokolta, hogy 2008-tól minden évben csatlakoztunk a Képviselő-testület döntése alapján az országos pályázathoz.

Az elmúlt évben a napirend tárgyalásakor megállapításra került, hogy ennek az ösztöndíjnak a biztosítása viszonylag nagy költséget jelent, ráadásul visszaélésekre ad lehetőséget az igénylő körülményeinek igazoltatása. 
2016. december 31-ig 13 fő részesül ebben a támogatási formában - amely havonta 65.000 Ft kiadást jelent az Önkormányzatnak - ebből 10 fő közjegyzői igazolással „egyedülállóként” veszi azt igénybe, amely diákok esetében nem jelenthet reális élethelyzetet.

Az ösztöndíjra szociálisan rászoruló hallgatók jogosultak tanulmányi eredménytől függetlenül, ezért az eddig támogatásban részesülő, a családok anyagi helyzete alapján valóban rászorulók esetében a másik meglévő lehetőség kihasználásával, a települési támogatások körébe tartozó szociális ösztöndíjjal is van mód az Önkormányzattól segítséget kérni.
Ennek alapján azt javasolom, hogy az idén már ne csatlakozzon újból Martfű Város Önkormányzata az országos pályázathoz, a helyi rendelet pedig 2016. szeptember l-től kerüljön hatályon kívül helyezésre.
A szakképzési ösztöndíjról szóló önkormányzati rendelet megalkotására 2011-ben azért került sor, mert a Képviselő-testület fontosnak tartotta a Martfűi Damjanich János Szakképző Iskola, Gimnázium és Kollégiumban tanulmányokat folytató cipőipari, valamint szerszámkészítő képzésben részt vevő tanulók támogatásával a középiskola beiskolázási feladatainak sikerességét, a  város ipari jellegének erősítéséhez a szakember utánpótlás biztosítását, ezen szakmák népszerűsítését.
Az oktatási rendszer – ezen belül is a szakképzés – időközben végbement teljes átalakulása, valamint a közeljövőben várható változások azonban megkérdőjelezik a támogatási forma fenntartásának szükségességét az Önkormányzat részéről.

A mai viszonyok között egyre nyilvánvalóbb, hogy a települési önkormányzatok sajnos semmilyen szempontból nem gyakorolhatnak már hatást az oktatási rendszer, a szakképzés helyzetére az előző időszakban megvalósult állami fenntartásba vétel, valamint a rövidesen lebonyolításra kerülő teljes államosítás következtében sem.
A szakképzési ösztöndíjról szóló helyi rendeletünk eddig a szociális helyzettől, a tanulmányi eredménytől és lakóhelytől függetlenül támogatta a cipőipari, valamint a szerszámkészítő szakmában tanulmányokat folytató középiskolásokat, amely a tanév során az ösztöndíj 5.000 Ft-os havi összegét figyelembe véve szintén jelentős kiadást jelent az önkormányzati költségvetés számára.
Az elmúlt évek tapasztalatai alapján ráadásul a középiskolai beiskolázást jelentősen nem befolyásolta pozitív irányba az ösztöndíj igénybevételének lehetősége. 

Ennek alapján azt javasolom, hogy a szakképzési ösztöndíjról szóló rendeletünket helyezzük hatályon kívül 2016. szeptember 1-től.

A Martfű ifjú tehetségeinek támogatásáról szóló rendeletünk felülvizsgálatára 2015. áprilisában került sor, amikor a szabályozás az alkalmazás során felmerült gyakorlati tapasztalatok alapján módosításra, kiegészítésre, pontosításra került.

A rendelet céljaként martfűi, kiváló tanulmányi eredményt felmutató, a magyar kultúra, irodalom, művészet, tudomány és a sport területén kimagasló teljesítményt nyújtó ifjú tehetségek anyagi támogatása került meghatározásra.

A „Griff ösztöndíj” tehát szociális helyzettől függetlenül a rendelet céljában foglaltak szerint teljesítő, felsőfokú tanulmányokat folytató hallgatók 5 hónapig tartó támogatására szolgál, jelentős összegű, havi 30.000 Ft-os ösztöndíj megállapításával.
Ilyen mértékű és a kimagasló tehetségek elismerését és ösztönzését megvalósító egyéb támogatási forma igénybevételére más módon, más helyi rendelet alapján nincsen lehetőség. Ezért javaslom a szabályozás változtatás nélküli hatályban tartását, mellyel a kialakítandó új önkormányzati ösztöndíjrendszer egyik elemeként a szociális helyzettől független, kiváló tanulmányi és egyéb eredményt elérő diákok anyagi ösztönzését valósítanánk meg a jövőben is.
A szociális ösztöndíjat, mint támogatási formát is magában foglaló, a települési támogatásról szóló helyi rendeletünk módosítását 2016. márciusi ülésén fogadta el a Képviselő-testület.

A változtatás a szociális ösztöndíj igénybevételére vonatkozó szabályozást akkor nem érintette, most viszont az önkormányzati ösztöndíjrendszer teljes felülvizsgálatához ez több okból is elkerülhetetlenné vált.
A jelenlegi szabályozás szerint szociális ösztöndíjban részesíthető a nappali tagozaton tanulmányokat folytató tanuló a 9. évfolyam kezdetétől a középfokú tanulmányok befejezéséig – de legfeljebb a 23. életév betöltéséig – ha a tanulmányi átlag a jó rendűt (3,75) meghaladja, valamint szociális ösztöndíj állapítható meg az érettségi utáni szakképzés, illetve felsőfokú szakképzésben résztvevő tanulónak, tanulmányi eredménytől függetlenül.
De mivel a törvényben meghatározottak szerint minden gyermek tanköteles és a szülő kötelessége, hogy biztosítsa gyermeke tankötelezettségének vagy fejlesztő felkészítésben való részvételi kötelezettségének teljesítését, valamint a tankötelezettség az új rendelkezések szerint annak a tanévnek a befejezéséig tart, amelyikben a tanuló betölti a tizenhatodik életévét, az új életkori határok az iskolában a köznevelési törvény szerint:
„A tanuló attól az évtől kezdődően, amelyben

a) nyolc évfolyamos általános iskola esetén tizenhetedik,
b) gimnázium és szakképző iskola esetén huszonötödik
életévét betölti, kizárólag felnőttoktatásban kezdhet új tanévet.”
Mivel a középfokú intézményekben az iskolarendszerű oktatásban 25 éves korig van lehetőség tanulmányok folytatására, így követve a jogszabályi változásokat, a korhatárt célszerű lenne a rendeletünkben módosítani. 

Ezen kívül, mivel a szociálisan rászoruló tanulók támogatását célzó ellátásról van szó, indokolt a tanulmányi előmenetelre vonatkozó feltétel meghatározásának módosítása, amely nagyobb körben adna lehetőséget a támogatás igénybevételére.  
Hiszen nem csak az oktatás időtartama alatt folyósítandó pénzbeli támogatás kell hogy célja legyen ennek a támogatási formának, hanem a valóban nehéz helyzetben élő családok gyermekei számára segítséget kell hogy nyújtson a szakmai végzettség megszerzésére. 

A hátrányos helyzetű diákok esetében óriási jelentőségű lehet, hogy szakmát szerezzenek, elősegítve azt, hogy a továbbtanulást nem vállalók a tanulmányaik befejezését követően elhelyezkedhessenek. 

Ezért a tanulmányi átlag 3,75-ről 3,00-ra való módosítása lenne indokolt, mert egy gyengébb képességű, de a szakmai végzettségért azért tenni akaró, szociálisan rászoruló diák támogatása éppen olyan fontos kell hogy legyen, mint a jó képességű tanulók ösztönzése.

Hosszútávon minden szempontból hasznosabb, ha nem eleve a segélyre berendezkedő munkanélkülivé váló fiatalokat, hanem szakmával rendelkező, önmagát és családját ellátni képes generációt segítünk ezzel hozzá a céljaik megvalósításához.
Ezért javaslom, hogy a települési támogatásról szóló helyi rendeletünket, mint az új önkormányzati ösztöndíjrendszer szociális rászorultság alapján támogatást biztosító másik elemét, módosítsuk a fentieknek megfelelően.

Tisztelt Képviselő-testület!

Kérem az előterjesztés megtárgyalását és az alábbi határozati javaslat elfogadását:

Határozati javaslat:

Martfű Város Önkormányzata Képviselő-testületének
………/2016. (………) határozata
Martfű Város Önkormányzata ösztöndíjrendszerének felülvizsgálatáról, javaslat új ösztöndíjrendszer bevezetéséről

Martfű Város Önkormányzatának Képviselő-testülete megtárgyalta a Martfű Város Önkormányzata ösztöndíjrendszerének felülvizsgálatáról, javaslat új ösztöndíjrendszer bevezetéséről szóló előterjesztést és az alábbi határozatot hozza:
Martfű Város Önkormányzatának Képviselő-testülete az Egészségügyi, Foglalkoztatási és Szociális Bizottsága, valamint az Oktatási, Művelődési, Sport, Civil és Egyházi Kapcsolatok Bizottsága javaslatát figyelembe véve az önkormányzati ösztöndíjrendszert felülvizsgálta, melynek alapján megállapítja, hogy:
1. a Bursa Hungarica felsőoktatási önkormányzati ösztöndíjpályázat helyi szabályairól szóló 29/2011. (IX.30.) önkormányzati rendeletet 2016. szeptember 1-től, valamint a

2. a szakképzési ösztöndíjról szóló 31/2011. (X.28.) önkormányzati rendeletet 2016. szeptember 1-től történő hatályon kívül kell helyezni.
Az új önkormányzati ösztöndíjrendszer szociális rászorultságtól független támogatási elemeként a „Martfű ifjú tehetségeinek támogatásáról” szóló, 20/2013. (VII.19.) rendeletét változtatás nélküli hatályban tartja.
Ezen kívül az új önkormányzati ösztöndíjrendszer szociális rászorultságtól függő másik támogatási elemeként a „Települési támogatásról” szóló 3/2015. (II.27.) rendeletének a módosítását rendeli el a szociális ösztöndíj igénylésének feltételeiről a 12. § (1) bekezdése vonatkozásában az alábbiak szerint:
„Szociális ösztöndíjban részesíthető a nappali tagozaton tanulmányokat folytató tanuló a 9. évfolyam kezdetétől a középfokú tanulmányok befejezéséig – de legfeljebb a 25. életév betöltéséig – ha a tanulmányi eredménye a 3,00 átlagot eléri.” 

A rendeletek hatályon kívül helyezését és a módosító rendeletet a Képviselő-testület 2016. június 23-i ülésére be kell terjeszteni. 
Felelős: Jegyző

Erről értesül:

1./ J. N. Szolnok Megyei Kormányhivatal, Szolnok,

2./ Valamennyi Bizottsági Tag, Helyben,

3./ Irattár.

M a r t f ű, 2016. június 9.

    Dr. Despotov Svetozar                                                                        Rágyanszky István
Egészségügyi, Foglalkoztatási

